
1 straipsnis. Įstatymo paskirtis ir taikymas 
1. Šio įstatymo paskirtis – siekiant mažinti infliacijos neigiamas ekonomines ir socialines pasekmes, nustatyti vienkartinės išmokos socialinio draudimo pensijų gavėjams, šalpos išmokų gavėjams, vaikams, gyvenantiems mažas pajamas gaunančiuose namų ūkiuose (šeimose), negalią turintiems vaikams, šeimoms, auginančioms tris ir daugiau vaikų (toliau – vienkartinė išmoka), dydį, teisę ją gauti turinčius asmenis, jos skyrimo ir mokėjimo sąlygas, tvarką ir finansavimą.
2. Šis įstatymas taikomas:
1) asmenims, gyvenantiems Lietuvos Respublikoje ir deklaravusiems gyvenamąją vietą arba įtrauktiems į gyvenamosios vietos nedeklaravusių asmenų apskaitą Lietuvos Respublikos gyvenamosios vietos deklaravimo įstatymo nustatyta tvarka, kuriems mokamos:
a) socialinio draudimo senatvės (išankstinės senatvės, senatvės pensijos neįgaliajam) pensijos;
b) socialinio draudimo netekto darbingumo (invalidumo) pensijos;
c) socialinio draudimo našlių pensijos;
d) socialinio draudimo našlaičių pensijos;
e) maitintojo netekimo pensijos;
f) ištarnauto laiko pensijos;
g) kompensacijos už ypatingas darbo sąlygas;
h) šalpos senatvės pensijos;
i) šalpos neįgalumo pensijos; 
j) šalpos pensijos už invalidų slaugą namuose;
k) šalpos našlaičių pensijos;
l) socialinės pensijos;
m) šalpos kompensacijos;
n) pensijos pagal Lietuvos Respublikos tarptautines sutartis ir (ar) Europos Sąjungos socialinės apsaugos sistemų koordinavimo reglamentus;
o) vienišo asmens išmokos;
2) vaikams (asmenims), kuriems skiriama ir mokama Lietuvos Respublikos išmokų vaikams įstatymo 6 straipsnio 2 dalyje nurodyta papildomai skiriama ir mokama išmoka vaikui.
3. Šiame įstatyme vartojamos sąvokos suprantamos taip, kaip jos apibrėžtos Lietuvos Respublikos socialinio draudimo pensijų įstatyme, Lietuvos Respublikos šalpos pensijų įstatyme,  Lietuvos Respublikos valstybinio socialinio draudimo įstatyme, Lietuvos Respublikos vienišo asmens išmokos įstatyme ir Išmokų vaikams įstatyme.

2	straipsnis. Vienkartinės išmokos dydis
Vienkartinės išmokos dydis – 100 eurų.

3 straipsnis. Teisė į vienkartinę išmoką
1. Teisę į vienkartinę išmoką turi šio įstatymo 1 straipsnio 2 dalyje nurodyti asmenys, kuriems nuo 2022 m. sausio 1 d. iki 2022 m. gruodžio 31 d. buvo (yra) paskirta šio įstatymo 1 straipsnio 2 dalyje nurodyta išmoka. 
2. Asmuo, neatsižvelgiant į jo teisę gauti daugiau negu vieną šio įstatymo 1 straipsnio 2 dalyje nurodytą išmoką, turi teisę gauti tik vieną vienkartinę išmoką.
3. Teisė gauti vienkartinę išmoką nepaveldima.

4 straipsnis. Vienkartinės išmokos mokėjimo terminai
1. Vienkartinė išmoka išmokama iki 2022 m. balandžio 30 d., išskyrus šio straipsnio 2 dalyje nurodytą atvejį.
2. Jeigu šio įstatymo 1 straipsnio 2 dalyje nurodyta išmoka asmeniui paskiriama 2022 m. balandį ar vėlesniais mėnesiais (bet ne vėliau kaip iki 2022 m. gruodžio 31 d.), vienkartinė išmoka išmokama tą patį mėnesį, kurį asmeniui išmokama šio įstatymo 1 straipsnio 2 dalyje nurodyta išmoka ne vėliau kaip iki 2022 m. gruodžio 31 d.

5 straipsnis. Vienkartinės išmokos skyrimas ir mokėjimas
1. Vienkartinę išmoką asmenims, kuriems buvo (yra) paskirta šio įstatymo 1 straipsnio 2 dalies 1 punkte nurodyta išmoka, skiria ir moka Valstybinio socialinio draudimo fondo administravimo įstaigos, remdamosi Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro duomenimis ir Lietuvos Respublikos gyventojų registro pateiktais duomenimis be atskiro prašymo.
2. Vienkartinę išmoką asmenims, kuriems buvo (yra) paskirta šio įstatymo 1 straipsnio 2 dalies 2 punkte nurodyta išmoka, skiria ir moka savivaldybių administracijos, vadovaudamosi šiuo įstatymu, Išmokų vaikams įstatymo ir Vyriausybės tvirtinamų Išmokų vaikams skyrimo ir mokėjimo nuostatų nustatyta tvarka be atskiro prašymo.
3. Vienkartinė išmoka asmeniui mokama (pristatoma) tokia pačia tvarka, kuria jam yra (buvo) mokama (pristatoma) šio įstatymo 1 straipsnio 2 dalyje nurodyta išmoka.
4. Jeigu asmuo, kuris turėjo teisę gauti vienkartinę išmoką, mirė, buvo pripažintas nežinia kur esančiu ar paskelbtas mirusiu ir vienkartinė išmoka jam nebuvo išmokėta, ši išmoka nemokama. 

6 straipsnis. Vienkartinės išmokos ir kitų asmeniui priklausančių išmokų ar kompensacijų santykis 
Pagal šį įstatymą išmokama vienkartinė išmoka neturi įtakos kitoms asmeniui pagal įstatymus priklausančioms kas mėnesį mokamoms išmokoms ir (ar) kompensacijoms, taip pat skiriamai piniginei socialinei paramai, apmokėjimui už socialines paslaugas. 

7 straipsnis. Išskaitos iš vienkartinės išmokos
Išskaitos iš vienkartinės išmokos pagal vykdomuosius dokumentus ir (ar) savivaldybių administracijų direktorių sprendimus nedaromos. 

8 straipsnis. Vienkartinių išmokų finansavimo šaltinis
1.	Vienkartinės išmokos mokamos iš valstybės biudžeto lėšų.
2.	Valstybės biudžeto lėšų išmokoms mokėti ir administruoti paskirstymo, pervedimo, tikslinimo, naudojimo, atsiskaitymo už jas ir kontrolės tvarką nustato socialinės apsaugos ir darbo ministras.

9 straipsnis. Įstatymo galiojimas
Šis įstatymas galioja iki 2022 m. gruodžio 31 d. 


Skelbiu šį Lietuvos Respublikos Seimo priimtą įstatymą.

Respublikos Prezidentas                  					

